ભારત જ નહીં, વિશ્ર્વભરમાં ચિંતકો જેમનાં તત્ત્વજ્ઞાનને વાંચી રહ્યા છે અને રાષ્ટ્રને અખંડિત રાખવામાં મહત્ત્વનું યોગદાન આપનારા જગદ્ગુરુનું આદિ શંકરાચાર્યજીના જીવનનાં વિચારોને ‘ડાયરા’ રૂપે રજૂ કરી નવી પેઢી અને જનસામાન્ય સુધી પહોંચાડવાનો આ શ્રેષ્ઠ પ્રયાસ છે. આજનો દિવસ ખૂબ જ ઐતિહાસિક છે. રાષ્ટ્રની એકતા માટે અને સંસ્કારોનાં સિંચન માટે જે વિચાર આપ્યા તે સ્મરણ કરવાનો દિવસ છે, એમ દ્વારકા શારદાપીઠ અને જ્યોતિષ્પીઠાધીશ્ર્વર જગદ્ગુરુ શંકરાચાર્ય સ્વપાનંદ સરસ્વતીજીના શિષ્ય, દંડી સ્વામી સદાનંદ સરસ્વતીજી મહારાજે ૧૧ નવેમ્બરના રોજ અધ્યાત્મ વિદ્યા મંદિર દ્વારા આયોજિત ભગવાન આદિ શંકરાચાર્યજીના જીવનવૃત્ત ઉપર આધારિત એક ભવ્ય ડાયરા દરમિયાન જણાવ્યું હતું. અમદાવાદનાં વસ્ત્રાપુર સ્થિત એમ્ફી થિયેટરમાં આયોજિત આ ડાયરા પ્રસંગે અધ્યાત્મ વિદ્યામંદિર, અમદાવાદના પૂજ્ય સ્વામી વિદિતાત્માનંદજી સહિત મોટી સંખ્યામાં સાધુ-સંતો અને નગરજનો ઉપસ્થિત રહ્યાં હતા. ઉલ્લેખનીય છે કે રસપ્રદ લોકશૈલીમાં ‘ડાયરા’ રૂપે હાસ્ય કલાકાર સાંઈરામ દવે અને પ્રસિદ્ધ ગુજરાતી કવિ તુષાર શુક્લએ રજૂ કર્યું હતું. વિશેષતા એ રહી કે જગદ્ગુરુનાં કાર્યને લોકભોગ્ય બનાવવા માટે આ બંને કલાકારોએ ભક્તિસેવા આપી હતી.